Seun (5) steeds in mynskag, weermag maak verslag bekendFoto: @EMMInfo/Twitter Die Suid-Afrikaanse weermag (SANDF) gaan glo ŉ verslag aan die Ekurhuleni-munisipaliteit oorhandig oor die moontlikheid om reddingspogings voor te sit vir die vyfjarige seuntjie wat verlede maand in ŉ ou mynskag geval het. Maroela Media het vroeër berig dat Richard Tole Saterdag 25 Februarie in die Jerusalem informele nedersetting in Boksburg in ŉ ou mynskag ingeval het. Die SANDF het verlede Donderdag opgedaag om met die reddingspogings te help. Die reddingspoging moes egter vinnig gestaak word omdat die swaar reën in die gebied die grond te onstabiel gemaak het. Foto: @EMMInfo/Twitter William Ntladi, woordvoerder van die Ekurhuleni-nooddienste, het gesê hulle vermoed die seuntjie het saam met maatjies gespeel toe hy in die skag beland het. Volgens Ntladi is die skag sedert 1950 nie meer in gebruik nie. Ntladi het gesê die kanse dat die seuntjie lewend gevind kan word, is baie skraal. “Dit gaan nie net oor die feit dat hy nie kos en water gehad het nie, maar ook oor die val en die toestande daar onder.” Dis ook uiters gevaarlik vir reddingswerkers weens moontlike modder- en rotsstortings. “Die suurstofvlakke daar onder is ook glad nie voldoende vir mense nie en daar is suur mynwater wat tot 140 m diep kan wees,” het Ntladi gesê. Gugu Ndima, woordvoerder van die Ekurhuleni-munisipaiteit, het gesê dat die weermag glo Woensdag die verslag sal bekendmaak rakende die volgende stappe wat beplan word.